**2 тур 2016-2017г.**

**9-11 кластар өсөн интернет-олимпиада һорауҙары**

1. *Нурлы яҙ! Балҡый ҡояш... Аһ! Белмәйһегеҙ – мин шатланам, шатлығымдан дегәнәктәй ырғыймын, ҡанатланам.* (Ш. Бабич) Ҡылымдарҙы табып, яһалышын аңлатып яҙырға.

**Яуабы: *Балҡый*** *-* ***балҡы*** *тамыр ҡылымға +* ***-й*** *ялғауы (3-сө зат берлек ялғауы) ҡушылып яһалған.* ***Белмәйһегеҙ*** *-* ***бел*** *тамыр ҡылымға +* ***-мә*** *ялғауы (ҡылымдың юҡлыҡ формаһы ялғауы) +* ***-й*** *(3-сө зат берлек ялғауы) +* ***-һегеҙ*** *ялғауы (ҡылымдың 2-се зат күплек ялғауы) ҡушылып яһалған.* ***Шатланам*** *–* ***-шат*** *сифатҡа +* ***-лан*** *(ҡылым яһаусы ялғау) +* ***-ам*** *(ҡылымдың хәҙерге заман 1-се зат берлек ялғауы) ҡушылып яһалған.* ***Ырғыймын*** *–* ***ырғы*** *тамыр ҡылымға +* ***-й*** *ялғауы (3-сө зат берлек ялғауы) +* ***-мын*** *(ҡылымдың хәҙерге заман 1-се зат берлек ялғауы) ҡушылып яһалған.* ***Ҡанатланам*** *–* ***ҡанат*** *исемгә +* ***-лан*** *(ҡылым яһаусы ялғауы) +* ***-ам*** *(ҡылымдың хәҙерге заман 1-се зат берлек ялғауы) ҡушылып яһалған.*

1. ***Яҡшы*** *кеше һин, Мырҙағол..* Һыҙылған һүҙгә фонетик анализ эшләгеҙ.

**Яуабы: *Яҡшы*** *–* [йаҡ - шы]; 2 ижек, 4 хәреф, 5 өн;

**я - [й] –** тартынҡы, ҡаты, яңғырау;

**[а]** – һуҙынҡы, ҡалын;

**[ҡ]** – тартынҡы, ҡаты, һаңғырау;

**[ш]** – тартынҡы, ҡаты, һаңғырау;

**[ы]** – һуҙынҡы, ҡалын.

1. ***Эшләпә, арыш*** был ниндәй күренеш?

**Яуабы:** Рус теле һәм башҡа сит телдәрҙәнүҙләштерелгән һүҙҙәрҙең башында бер нисә тартынҡы булһа, **ы, э(е), ө** һуҙынҡылары өҫтәлә. Әйтелеште еңелләштереү өсөн һүҙ алдынан һуҙынҡы өндөң ҡуйылыуы **протеза** тип атала.

1. Баҫымһыҙ ижектә һуҙынҡы бөтөнләй юғалһа, ундай күренеш нисек атала?

**Яуабы:** Баҫымһыҙ ижектәрҙәге һуҙынҡы өндәрҙең көсһөҙләнеүен һәм шул арҡала бөтөнләй төшөп ҡалыуын **редукция** тип йөрөтәләр.

1. “*Уҡыйне, икалған, баралмай”* кеүек әйтелешле һүҙҙәр ниндәй тел күренеше тип атала?

**Яуабы:** Ике һүҙ бер тында әйтелгәндә ике һүҙ араһындағы бер һуҙынҡының юғалыуы (төшөп ҡалыуы) **элизия** тип атала.

6. *А) Донъялар шундай болғансыҡ заманда үҙеңдең бәләкәс кенә яланғас йөрәгеңә, ҡараңғылы-яҡтылы аҡылыңа, аяҙлы-болотло өмөтөңә таянып, тормоштоң мәңгелек асылына нисек итеп тоғро ҡалырға инде?*

**Яуабы:** Ҡатмарлы синтаксик төҙөлмә, **күп эйәрсәнле ҡушма һөйләм**, (эйәрсән ваҡыт һөйләмле, эйәрсән рәүеш һөйләмле күп эйәрсәнле ҡушма һөйләм).

*Б) Ҡулың паҡ булһа, йөҙөң аҡ булыр; эшең хаҡ булһа, ғаиләң шат булыр.*

**Яуабы:** Ҡатмарлы синтаксик төҙөлмә, **ҡатнаш ҡушма һөйләм**.

Һөйләмдәрҙең төрөн билдәләгеҙ.

***7. Даръя*** *һылыуҡайҙарын үтә алмай бүленеп тора әрме көстәре* (Халыҡ йырынан). Билдәләнгән һүҙгә лексик анализ яһағыҙ.

**Яуабы: *Даръя*** -

***1. Күп мәғәнәле һүҙ: ғаләмдең бер өлөшө – ҙур , күп һыу; беҙҙе солғап алған бер тәбиғәт мөхите- йылға буйы; донъя.***

***2. Тура мәғәнәлә - "Даръя" һүҙе ҙур һыу, йылға төшөнсәһен бирә.***

***(күсмә мәғәнәһе – бик күп, ҙур, киң, икһеҙ-сикһеҙ.***

***3. Омонимы юҡ.***

***4. Синонимы: Даръя – һыу, йылға***

***5. Антонимы: Даръя – Ер; һыу мәғәнәһендә антонимы – ут; донья мәғәнәһендә антонимы – әхирәт; йылға мәғәнәһендә антонимы – яр, тау.***

***6. Фразеологизмдар: кеше күңеле тәрән даръя, күңеле тәрән даръя, күңел - даръя, күҙе- төпһөҙ даръя, күҙ – даръя, кеше теләге -икһеҙ-сикһеҙ даръя, аҡҡан даръя аша, даръя икән, тотош даръя, донъяһы даръя, даръяға өҫтәй һыуҙар, даръя кистертеү, утыҙ даръя кистем, килен күңеле – даръя, даръя төбөндәге ынйылай, инеп батһаң даръя ағышына, тел тигән тәрән даръя бар,* *даръя һыуҙарын бүлеп, даръя һыуы кеүек алҡынлы, тел тигән даръя бар, һағышым – даръя, быуындар араһында төпһөҙ даръя барлыҡҡа килтереү, даръя төбөнә сумыу, халыҡ – даръя.***

***7. Ҡулланылыу даирәһе яғынан төрө: дөйөм ҡулланылыу һүҙе.***

***8. Ҡулланылыу дәрәҗәһе яғынан төрө: –Иҫке төрки теле аша килеп ингән фарсы һүҙе.***

***9. Пассив һүҙҙәр ҡатламының лексик архаизмдар төркөмөнә ҡарай, йәғни иҫкергән һүҙ.***

***10. Әҙәби һүҙ***

1. *Торналар килеп киткәнсе,*

*Ағас япраҡ һипкәнсе,*

*Тупраҡты биҙәп өлгөрә*

*Нисә мең төр гөл генә* (М. Кәрим).

**Яуабы: Был күп эйәрсәнле ҡушма һөйләм**, ул 3 ябай һөйләмдән тора. Баш һөйләм - *Тупраҡты биҙәп өлгөрә*

*Нисә мең төр гөл генә. Эйәрсән һөйләмдәр - Торналар килеп киткәнсе,*

*Ағас япраҡ һипкәнсе. Улар* ***ҡасанға тиклем?***һорауына яуап була, эйәрсән ваҡыт һөйләмдәре, эйәрсән һөйләмдәр араһында тиң бәйләнеш.

***ҡасанға тиклем?***

Схема: ( - кәнсе), (- кәнсе), [ ].

*Сулпанда йоҡонан уянған,*

*Өлкәрҙә эшен ҡуймаған,*

*Ямғырҙа еүеш тимәгән,*

*Буранда өшөү белмәгән –*

*Бына тигән халҡым бар* (Р. Ниғмәти).

**Яуабы: Был теркәүесһеҙ теҙмә ҡушма һөйләм**, (ул 5 ябай һөйләмдән тора).

Схема: [ ], [ ], [ ], [ ] - [ ].

Һөйләмдәрҙең схемаһын төҙөгөҙ, төрөн билдәләгеҙ.

1. ***Даръя, һабаҡ, буға*** һүҙҙәре ниндәй пассив һүҙҙәр ҡатламының төркөмөнә ҡарай?

**Яуабы: Даръя, һабаҡ, буға** һүҙҙәре пассив һүҙҙәр ҡатламының лексик архаизмдар төркөмөнә ҡарай, йәғни иҫкергән һүҙ урынына башҡа һүҙ ҡулланыла. (**Даръя (һыу, йылға), һабаҡ (дәрес), буға (үгеҙ)).**

1. ***Күҙе маңлайына менде*** тигән фразеологик берәмектең төрөн билдәләгеҙ

**Яуабы: Күҙе маңлайына менде** тигән фразеологик берәмектең төрө **ябай һөйләм структуралы берәмек**.

1. ***Аҡһыл*** һүҙендә **-һыл** аффиксы ниндәй мәғәнә күрһәткесе булып тора?

**Яуабы: *Аҡһыл*** һүҙендә **-һыл** аффиксы аҙһытыу дәрәжәһе, предметта булған билдәнең сифаттың төп дәрәжә белдергән билдәһенән кәм булыу, мәғәнә күрһәткесе булып тора.

12. Бирелгән һөйләмдә бәйләүесте табып, мәғәнәһен билдәләгеҙ. *Ауыл һайын туҡтап, йылына-йылына ике көндән артыҡ килдек* (Һ. Дәүләтшина).

**Яуабы: *һайын*** *-* урын мәғәнәһен бирә, һөйләм эсендә төп килештәге исем (ауыл) менән ҡулланылып урын–ара мәғәнәһен бирә.

*13. Йәштәр тыуған ер матурлығына һоҡланып оҙаҡ-оҙаҡ алыҫтарға күҙ ташлап тынып торҙолар.* Тыныш билдәләрен ҡуйығыҙ һәм аңлатып китегеҙ.

**Яуабы:** *Йәштәр, тыуған ер матурлығына һоҡланып, оҙаҡ-оҙаҡ алыҫтарға күҙ ташлап, тынып торҙолар.* […(… -ып), (… -ып), …]. Был **күп эйәрсәнле ҡушма һөйләм**, ул 3 ябай һөйләмдән тора. **Баш һөйләм** – *Йәштәр тынып торҙолар.* ***Эйәрсән һөйләмдәр*** *– 1- тыуған ер матурлығына һоҡланып, 2 - оҙаҡ-оҙаҡ алыҫтарға күҙ ташлап. Улар* ***ни рәүешле?*** һорауына яуап була, эйәрсән рәүеш һөйләмдәре, эйәрсән һөйләмдәр араһында тиң бәйләнеш. Эйәрсән рәүеш һөйләмдәр **тиң булып килгәндә**, улар араһында өтөр ҡуйыла.

1. Түбәндәге һөйләмдәрҙән һандарҙы табығыҙ, уларҙың ниндәй һөйләм киҫәге булып килеүен билдәләгеҙ:

А) Ҡурҡаҡтың күҙе дүрт була.

Б) Биш бишең – егерме биш була.

В) Беҙ ҡайтҡанда төнгө өстәр ине.

Г) Бындай матурлыҡты үҙ ғүмеремдә беренсе тапҡыр күрәм.

Д) Беренсенән, мин уны күрергә теләмәйем.

Е.) Нәҡ илле ике йыл әүәл беҙ бына ошолай табыштыҡ.

Ж) Берәүҙәре уйландыра, икенселәре хыял донъяһына әйҙәй.

**Яуабы:** А) Ҡурҡаҡтың күҙе дүрт (хәбәр) була.

Б) **Биш бишең (эйә)– егерме биш** (хәбәр) була.

В) Беҙ ҡайтҡанда төнгө **өстәр** (эйә) ине.

Г) Бындай матурлыҡты үҙ ғүмеремдә беренсе (аныҡлаусы) тапҡыр күрәм.

Д) **Беренсенән** (инеш һүҙ - һөйләм киҫәге булып килә алмай), мин уны күрергә теләмәйем.

Е.) Нәҡ **илле ике** (аныҡлаусы) йыл әүәл беҙ бына ошолай табыштыҡ.

Ж) **Берәүҙәре** (эйә) уйландыра, **икенселәре** (эйә) хыял донъяһына әйҙәй.

15. Башҡорт яҙыуы ниндәй принципҡа нигеҙләнгән?

**Яуабы:** Башҡорт яҙыуы (башҡорт орфографияһы) **фонетик принципҡа** нигеҙләнгән, йәғни нисек әйтәбеҙ, шулай яҙабыҙ.

16. Текстағы геройҙарҙың телмәр үҙенсәлектәре яҙма телмәрҙә нисек сағылдырылған? Текстың функциональ-семантик төрөн билдәләгеҙ

*Һөйләшеп ултырғанда мин атайымдың һуғыш атының ниндәй талаптарға яуап биргәнен һораным.*

*Атайым Ильясов Мөжәүир Әбделфән улы элекке кавалерист-сабельник ине. 1930-1932 йыл ул Украинала беренсе атлы армияла хеҙмәттә була.*

* *Һуғыш аты бик күп талаптарға яуап бирергә тейеш, – тип башланы атайым. – Беренсенән, ул кәүҙәле булырға тейеш. Артыҡ бейек тә, тәпәш тә түгел. Ерҙән алып мундаһына тиклем 140-150 см. Һалбыр түгел, ялы, ҡойроғо тулы булыуы ыңғай. Тояҡтары ярылмаған, йомро, әҙ генә ослораҡ. Ипподромдарҙа ҡыҫҡа араға сапҡан саф тоҡомло тигән аттарҙың бәкәлдәре тайыусан була. Ундай ат – ат түгел! Аттың бәкәлдәре текә, ҡыҫҡа булһын. Бына беҙҙең башҡорт аттары шундай, улым. Аттың һаулығы – төп шарт...* (С. Ильясов).

**Яуабы:** Фәнни (рәсми) тасуирлау художестволы тасуирлау менән аралашып килгән. Текстың функциональ-семантик төрө – **тасуирлау.**

*Һөйләшеп ултырғанда мин атайымдың һуғыш атының ниндәй талаптарға яуап биргәнен һораным.* ***1. Башлап ебәреүсе һөйләм (башлам).***

*Атайым Ильясов Мөжәүир Әбделфән улы элекке кавалерист-сабельник ине. 1930-1932 йыл ул Украинала беренсе атлы армияла хеҙмәттә була.* ***2. Урта (үҙәк) өлөш.***

* *Һуғыш аты бик күп талаптарға яуап бирергә тейеш, – тип башланы атайым. – Беренсенән, ул кәүҙәле булырға тейеш. Артыҡ бейек тә, тәпәш тә түгел. Ерҙән алып мундаһына тиклем 140-150 см. Һалбыр түгел, ялы, ҡойроғо тулы булыуы ыңғай. Тояҡтары ярылмаған, йомро, әҙ генә ослораҡ. Ипподромдарҙа ҡыҫҡа араға сапҡан саф тоҡомло тигән аттарҙың бәкәлдәре тайыусан була. Ундай ат – ат түгел! Аттың бәкәлдәре текә, ҡыҫҡа булһын. Бына беҙҙең башҡорт аттары шундай, улым. Аттың һаулығы – төп шарт...* (С. Ильясов). **3. Тамамлаусы һөйләм (йәки бөтөм).**

17. Һөйләмдәр текста йәнәшә килеп, бер үк ваҡытта йәки бер-бер артлы булған хәл-ваҡиғаларҙы, факттарҙы һанап бирһәләр, бындай бәйләнеш нисек атала?

**Яуабы:** Һөйләмдәр текста йәнәшә килеп, бер үк ваҡытта йәки бер-бер артлы булған хәл-ваҡиғаларҙы, факттарҙы һанап бирһәләр, бындай бәйләнеш **параллель бәйләнеш** тип атала.

18. Текстың стилен, уның төп үҙенсәлектәрен билдәләгеҙ

*Башҡортостан Республикаһы Президенты Указы менән яҙыусылар Н.Мусин һәм Ә. Хәкимовҡа “Башҡортостан Республикаһының халыҡ яҙыусыһы”тигән маҡтаулы исем бирелде.*

*Халҡыбыҙҙың һөйөүенә лайыҡ булған яҙыусыларыбыҙҙы ихлас күңелдән ҡотлайбыҙ!*

**Яуабы:** Текстың стиле - публицистик стиль, уның төп үҙенсәлектәре:

1. Ҡулланыу даирәһе: гәзит-журнал мәҡәләләре, митингылар, йыйылыштарҙа сығыштар.
2. Маҡсаты – уҡыусыларға, тыңлаусыларға тәҫьир итеү, билдәле ҡараш тәрбиәләү.
3. Стиль һыҙаттары: тойғоло телмәр, саҡырыу, юғары патетика һ. б.
4. Тел саралары: эмоциональ-экспрессив һәм ижтимағи-сәйәси лексика; тойғоло һорау һәм өндәү һөйләмдәр; ҡабатлауҙар, телмәр ҡалыптары (аҡ халатлы кешеләр, прилавка эшселәре); антитеза, параллелизм һ. б.

*19.* Историзмдарҙы һәм архаизмдарҙы айырып яҙығыҙ:

*Мәҙрәсә, шәкерт, яһаҡ, баяр, кенәз, әләм, ялпы, заң, тархан, кантон.*

**Яуабы: Историзмдар**: *Мәҙрәсә, шәкерт, яһаҡ, баяр, кенәз, тархан, кантон;* **архаизмдар:** *әләм, ялпы, заң.*

*20.* Русса тексты тәржемә итеп, Һандарҙы дөрөҫ ҡулланып яҙығыҙ.

*Первый трамвай в Уфе был пущен в 1937 году. Первый трамвайный путь был длиною около девяти километров. Город обслуживало всего 13 трамвайных вагонов. Первый троллейбус в Уфе появился в 1962 году. Маршрут был один – от монумента Дружбы до сельхозинститута.*

**Яуабы:** Өфөлә **беренсе** трамвай **1937** йылда йөрөй башлаған. **Беренсе** трамвайҙың оҙонлоғо **туғыҙ** километр тирәһе булған. Ҡаланы бөтәһе **13** трамвай вагондары хеҙмәтләндергән. Өфөлә **беренсе** троллейбус **1962** йылда күренә башлай. **Бер** генә маршрут булған – Дуҫлыҡ монументынан ауыл хужалығы институтына тиклем.